**Lenka Melcherová, 13 rokov, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**stará knihovnička**

vždy keď ju otvorím

zavŕzga

ako keď praskne struna na husliach

prach zo zobudených kníh tancuje

v pásoch svetla

ľahko dosadá na zem

ako keď babka sitkuje múku

vonia zabudnutými príbehmi

**pokladnička**

zaváraninové sklíčko od čerešní

dostalo druhú šancu

cez nálepku „čerešne od babky“

je prelepený papier s nápisom „sny“

je v nej odložený

zoskok padákom

výlet do Ria

najlepšia kniha roka

o vyrezaný otvor na viečku

som sa už toľkokrát porezala

asi ešte nie je čas na plnenie snov

**oči**

programátor

vytvára maličké pixely

spája ich do obrazu ako mozaiku

fotograf

stále sa bojí že nestihne zaostriť

niekedy sa mu to stáva

športovec

neustály pohyb očnými viečkami

ako zaťahovanie závesov

klaun

strach mu zväčšuje zreničky

ako balóny

dieťa

vidí iba to čo chce